
    Forord
   

   
    
     Fra gründeridé til suksess
    
    er skrevet for å hjelpe deg som har planer om å starte egen bedrift. Her får du råd om alt, fra en idé er unnfanget til den er satt ut i livet, men mye av stoffet vil også være nyttig lenge etter oppstart.
   

   
    Derfor vil boka også dekke behov for dem som allerede er i gang – ja, som faktisk har vært selvstendig næringsdrivende en god tid allerede. Den vil også egne seg godt for fagskoler og høyskoler – spesielt når emner som egen bedrift, entreprenørskap, forretningsutvikling eller prosjektøkonomi er aktuelle.
   

   
    Vi ser på hele prosessen fra forretningsidé, gjennom etablering, oppstart og organisering. Emner som markedsføring og salg, prissetting, økonomi og budsjettering er solid dekket. På den måten ønsker vi å skape forståelse for hvor sammensatt og integrert funksjonene i en bedrift er.
   

   
    Boka kan leses fra perm til perm eller brukes som et oppslagsverk. Den gir også underveis noe veiledning om hvem som bør lese hva, og når.
   

   
    Det å skape en levedyktig bedrift er en vanskelig, omfattende og til tider smertefull prosess. Gjennom tidene har mange mennesker med vidt forskjellig bakgrunn og ulike evner skapt bedrifter med vekslende resultat. Noen har vært gründere
    
    
    med helt spesielle ideer og evne til å sette i gang. De har ofte manglet de kvalifikasjonene som skal til for å skape og vedlikeholde en fullverdig organisasjon, med alle de rutiner og prosesser som er nødvendige. Her har mennesker med andre egenskaper og kvalifikasjoner ofte måttet overta. Hva med deg? Er det mulig at du en gang kommer til å etablere din egen virksomhet og lykkes med det? Hva kreves i så fall av deg? Hvor går veien fra en idé til en eventuell suksess?
   

   
    I denne boka understreker vi at det ikke finnes noen fasit for god etablering eller drift. Noen grunnleggende prinsipper må imidlertid være på plass, uansett hvilken bransje man befinner seg i.
   

   
    Boka har et omfattende stikkordsregister, som kan være nyttig å bruke.
   

   
    Forfatterne retter stor takk til forlagets redaktør Hilde B. Kristoffersen. Hun har vist et solid engasjement og god handlekraft i prosessen.
   

   
    Vi er takknemlig for alle innspill om innholdet i boka. Er det noe du savner, eller mener du at noe er feil? Send dine innspill til oss:
   

   
    Paal Stavrum,
    
     ps@teksthuset.no
    
   

   
    Oddvar Torgersen,
    
     oddvar@undervisningstjenester.no
    
   

   
    Lykke til med lesing og god bruk av boka!
   

   
    Askim og Verdal, juli 2018
   

   
    
     Paal Stavrum	Oddvar Torgersen

